b'\n_START_ARTICLE_\nCerkev Marijinega obiskanja, \xc5\xa0pitali\xc4\x8d pri Slovenskih Konjicah\n_START_SECTION_\nKartuzijanska spodnja hi\xc5\xa1a\n_START_PARAGRAPH_\nV \xc5\xa0pitali\xc4\x8du je isto\xc4\x8dasno kot zgornji samostan (domus superior) v \xc5\xbdi\xc4\x8dki kartuziji, nastal, po zgledu francoskih kartuzij, spodnji samostan (domus inferior) za brate laike z malo cerkvijo (ecclesia minor), to je okoli 1160. Najstarej\xc5\xa1i podatek za spodnjo hi\xc5\xa1o je iz leta 1177, ko je pape\xc5\xbe Aleksander III. pisal menihom, da prosi vojvodo Otakarja, naj pomaga pri gradnji obeh samostanov. Gradnja je potekala \xc5\xa1e tudi leta 1185. Samostansko gospodarstvo je obsegalo hleve, skednje, steklarno, opekarno ter gosti\xc5\xa1\xc4\x8de s \xc5\xa1pitalom. Od tod tudi ime \xc5\xa0pitali\xc4\x8d, izpri\xc4\x8dano leta 1185. Samostan je bil opu\xc5\xa1\xc4\x8den v 15. stoletju, ko so se laiki pred tur\xc5\xa1kimi vpadi zatekli v zgornjo hi\xc5\xa1o. Hospital je leta 1610 \xc5\xa1e obstajal, v 17. stoletju pa je lekarnar-zdravnik, z lekarno \xc5\xbee bival v zgornjem samostanu.\n_START_SECTION_\nEcclesia minor - stavbna zasnova\n_START_PARAGRAPH_\nOkrog leta 1190 je bila cerkev tukaj zgrajena za potrebe lai\xc4\x8dnih bratov kartuzijanskega samostana \xc5\xbdi\xc4\x8de. Tako imenovana ecclesia minor (mala cerkev), je po prvotni zasnovi romanska, sicer pa po dana\xc5\xa1njem izgledu zgodnjegotska cerkev dvoranskega tipa s kri\xc5\xbenorebrastim obokom v ladji, nekoliko zo\xc5\xbeenim kvadratnim korom in dvopolno ladjo. Zunanji oporniki so name\xc5\xa1\xc4\x8deni po vsej dol\xc5\xbeini ladje in kora. Profili reber \xc5\xa1ilastega kri\xc5\xbenega oboka v ladji imajo ploske trakove, nanje pa je polo\xc5\xbeena okrogla palica; profilacija slavoloka je podobna, vendar bogatej\xc5\xa1e \xc4\x8dlenjena. Nad prej omenjenim kvadratnim korom je \xc5\xa1ilast obok z rebri trakaste oblike. V oknih  in glavnem portalu je \xc5\xa1e opaziti romanske (poznoromanske) polkro\xc5\xbene lo\xc4\x8dne oblike. Arhivolte v koru v notranjosti, kjer se nahaja dvosede\xc5\xbena ni\xc5\xa1a (t. i. sedilije, namenjene ma\xc5\xa1niku), pa so \xc5\xbee lepo za\xc5\xa1iljene in nakazujejo gotiko. Te sedilije so tudi brez dvoma zgradili v istem \xc4\x8dasu kot glavni zunanji portal (ki vsebuje tudi luneto z jagnjetom), kar dokazujejo profili baz sedmih v ostenje sestavljenih stebri\xc4\x8dev, ki so enaki bazam stebri\xc4\x8dev vhodnega portala, zgodnjegotski brsti\xc4\x8dni kapiteli na njih pa so enaki kapitelom na desnem ostenju vhodnih vrat in kapitelom slavoloka._NEWLINE_Zgradba je eden najpomembnej\xc5\xa1ih spomenikov slovenske pozne romanike, po izjemni kakovosti izvedbe pa med prvimi.'